钦定古今图书集成/方舆汇编/职方典/第1110卷 > 台湾府风俗考 府志
## 钦定古今图书集成/方舆汇编/职方典/第1110卷 > 台湾府风俗考 府志

府总

元日　早起，少长咸集礼神，祭先羹，饭后诣所亲及朋友故旧贺岁。主人出辛盘相款洽，俗谓之“贺正。” 醉人酣剧，相望于道，至五日乃止，谓之“假开。”

《元宵　好事》：少年装束仙鹤、狮马之类，踵门呼舞，以博赏赉；金鼓喧天，谓之“闹厅。”

立春　前一日，有司迎春东郊，备仪仗彩棚，优伶前导。看春，士女蜂出云集，填塞市中，多市“春花” 、“春饼” 之属以供乐。

元夕　初十放灯，逾十五夜乃止。门外各悬花灯，别有闲身行乐善歌曲者数辈为伍，制灯如飞盖状，一人持之前导遨游，丝竹肉以次杂奏，谓之“闹伞。” 更有装束昭君、婆姐、龙马之属，向人家有吉祥事作歌庆之。歌悉里语俚词，非古乐曲。主人多厚为赏赉。神祠俱延僧道设醮祈安，醮毕迎神，迎毕置酒庙中，社众集饮，谓之“食供。” 大扺数日之间，烟花火树之属，在在映带。又有一种豪门，挟鼠炮以角胜负，延烧衣履，人亦顾而乐之。

二月二日　，各街社里逐户敛钱牵牲演戏，赛当境土神，名曰《春祈福》。

三月三日　，采“《鼠曲草》，合粉为粿，荐祀之馀，以相赠遗。”

清明　，人家展谒坟墓，舆步壶浆，络绎郊原。祭毕，藉草衔杯，递为酬劝，薄暮乃归。

四月八日　，僧童舁佛作歌，沿门索施，俗谓之“洗佛。”

端午　，昔人取艾悬户，采蒲泛酒，今合艾与蒲共悬之，谓“蒲剑” 也。以五色长命缕系儿童臂上，复以茧作虎子贴额上，至午时脱而投之。所在竞渡，虽云吊屈，亦以避邪。无贵贱咸买舟出游，中流箫鼓，歌舞凌波，游人置竿船头，挂以锦绮，捷者夺而去之，人家递为角黍食之。按《风土记》，取“阴阳包裹未分” 之义也。

六月一日　，各家以米粉涂红为丸供神，俗呼为“半年丸” ，亦颂祷团圆之意。

七月七日　，是夕，人家女儿罗瓜果针线于中庭，为《乞巧会》。

中元　，人家各祀其先，以楮作五色绮绣之状焚之，云为泉下作衣裳。所在为盂兰盆会，每会一老僧主之，黄昏后登坛说法，撒物食羹饭，谓之“普施。”

中秋　祀当境土神，盖古者祭祀之礼，与二月二日同，春祈而秋报也。是夜，士子递为燕饮赏月。制大面饼，名为中秋饼，以红朱书一“元” 字，用骰子掷四红以夺之；取秋闱夺元之义。山桥野店，歌吹相闻，谓之社戏。

重九　，士大夫载酒为登高之会；菊樽茰佩，竞为潦倒。台地菊花早开，至此鬻得一、二本，价可数倍。

冬至　，人家作米丸祀众神及祖先，举家团𪢮而食之，谓之“添岁” ；即古所谓“亚岁” 也。门扉器物各粘一丸其上，谓之“饷耗。” 是日，长幼祀祖、贺节，略如元旦。

腊月二十四日　，各家拂尘。俗传百神将以是夕上阊阖谒帝，凡神庙及人家，各备仪供养，并印幡幢、舆马、仪从于楮上焚而送之，谓之“送神。” 至来岁孟陬四日，具仪如故，谓之“迎神。”

岁除　前数日，亲友各以牲羞相饷，谓之“馈岁。” 是夕，祀先、礼神，爆竹不绝，谓之“辞岁” ；焚香张灯，老少围炉，坐以待曙，谓之“守岁。” 凡此岁时所载，皆漳、泉之人流寓于台者；故所尚亦大概相似云。

土番风俗

土番之性，与吾人异者，无姓氏，不知历日。父母而外，无叔伯甥舅，无祖先祭祀，亦不自知其庚甲。男女皆跣足裸体，上衣短衫，以幅布围其下体。番妇则用青布裹胫，头上多带花草。男女约十四、五岁时，编藤围腰，束之使小，故射飞逐走，疾于奔马。发稍长，即断去其半，以草缚之。齿用生刍染黑，各穿耳孔，其大可容象子，以木环贯其中。身多刺记，或臂或背，好事者竟至遍身皆文，其所刺则“红毛” 字也。手带镯，或铜、或铁所铸，多者至数十双。且有以鸟翅垂于肩，以贝悬于项，而相夸为美观者。俗重生女不重生男。男则出赘于人，女则纳婿于家。婚姻时，女入公廨中，男在外吹口琴，女出与合当意者始告于父母，置酒席邀饮，同社之人即成配偶。凡耕作皆妇人，夫反在家待哺，夫妇不合不论有无生育，往

往，互相交易。炎暑时，男女皆裸体对坐。淫欲之事，长则避幼。甫生产同婴儿，以冷水洗之。疾病不知医药，辄浴于河，言大士置药水中，以济诸番。冬日亦入水澡浴，以为快。人死，结彩于门，所有器皿衣服，与生人均分。死者所应得之分，同其尸，埋于床下。三日后，会集同社，将死者取出，各灌以酒，然后深葬。葬不用棺椁，移居仍取出再埋。番屋高地四、五尺，深狭如舟形，梁柱皆画五彩，时时洒扫，地无点尘。后多植椰树修竹，暑气莫能入。家无被褥，以衣覆体。无厨灶，以三尺架架锅于地。粥则环向锅前，用椰瓢吸食。饭则各以手团之，而食米随用随舂。粟麦、衣服皆贮葫芦瓠中。好饮酒，将米置口中嚼烂，藏诸竹筒。不数日而酒熟。客至，出以相敬，必先尝而后进。出入皆乘牛车，遇山路陡绝处，则循藤而过；遇溪路深阔处，则跳石而过。凡传递文书，两手系铃，撞之则鸣，其走如飞。所用镖枪，长五尺许，取物于百步之内，发无不中。弓则用竹为之，以蔴为弦；矢则长锐，无翎毛。其耕田以草为准。秋成日，谓之“一年再” 入深山中，人状如猿猱，长不满三尺，见人则升树杪，人欲擒之，则张弩相向，缘树远遁。亦有凿穴而居，类太古之民者，性好杀人，取其头剔骨饰金，悬于家，以示英雄。又有一种见生父年老，将父悬于树，听人杀去。获之者系一豕以易之。土官有正有副，大社至五六人，小社亦三四人，随其支派，各分公廨；有事咸于廨以听议，小者皆宿外供役。有能书红毛字者，谓之“教册。” 凡出入之数，皆经其手。削鹅毛管，濡墨横书，自左至右，非直行也。今向化者设塾师，令番子弟从学，渐沐于《诗》《书》《礼》《乐》之教云。台壤僻在东南隅，地势最下，去中州最远，故气候与漳、泉已不相同。大约暑多于寒，恒十之七。鼎钟之家，兽炭貂裘，无所用之。细民无衣无褐，亦可卒岁。花卉则不时常开，木叶则历年未落。瓜蒲蔬茹之类，虽穷冬华秀。此寒暑之气候不同也。春频旱、秋频潦，东南云蒸则滂沱，西北密云鲜润泽。所以云行雨施，必在南风盛发之时；而田谷之登，岁不能再熟。此雨旸之气候不同也。四时之风，南飓居多。七、八月间，因风击浪，楫为摧、樯为倾。其涛沙之声，远闻数百里外，晓东暮西，风之所自，与中土又大异矣。此风飙之气候不同也。自府治至凤山，气候与台邑等。凤山以南至下淡水等处，早夜东风盛发，入晡郁热，入夜寒凉，冷热失宜。又水土多瘴，人民易染疾病。自府治直扺诸罗之半线，气候亦与台邑等。半线以北，山愈深、土愈燥，烟瘴愈厉，人民鲜至。鸡头地方，孤悬海口，地高风烈，冬春之际，时有霜雪。此南北之气候不同也。